După amânări şi contestări succesive, pare că licitaţia privind reactualizarea studiului de fezabilitate pentru construirea autostrăzii Piteşti-Sibiu este, în sfârșit, aproape de lansare.

În primăvara acestui an a fost lansată procedura de achiziţie pentru elaborarea sau revizuirea a nu mai puţin de 17 studii de fezabilitate, care însumează 1.725 de kilometri de autostradă în toată ţara. Printre acestea se numără şi cel referitor la autostrada Piteşti-Sibiu.

Potrivit Companiei Naţionale de Autostrăzi și Drumuri Naționale din România (CNADNR), termenul limită de depunere a ofertelor vizând reactualizarea studiului pentru autostrada spre Sibiu este 8 septembrie. Valoarea studiului de fezabilitate se ridică la 9.650.000 de euro, fără TVA.

Guvernul nu a reuşit în primele opt luni ale acestui an să inaugureze niciun kilometru de autostradă, iar cea mai mare campanie anunţată, aceea de elaborare a studiilor de fezabilitate, se prelungeşte de la o lună la alta.

Sursa: epitesti.ro